b'\n_START_ARTICLE_\nJo\xc5\xbee Kotar (klarinetist)\n_START_SECTION_\nBiografija\n_START_PARAGRAPH_\nKotar se je rodil 28. maja 1970 v Trbovljah. Ko je bil star 7 let, se je pri\xc4\x8del u\xc4\x8diti klarinet v Glasbeni \xc5\xa1oli Trbovlje, pri profesorju Ervinu Plevniku. Po \xc5\xa1estih letih \xc5\xa1olanja na ni\xc5\xbeji glasbeni \xc5\xa1oli je \xc5\xa1olanje nadaljeval na Srednji glasbeni in baletni \xc5\xa1oli v Ljubljani, nato pa tudi na Akademiji za glasbo v Ljubljani, pri profesorju Alojzu Zupanu. Dodiplomski \xc5\xa1tudij je kon\xc4\x8dal leta 1990, podiplomskega pa leta 1992. Leta 1989 je za svoje dose\xc5\xbeke dobil akademijsko nagrado, leta 1991 pa univerzitetno Pre\xc5\xa1ernovo nagrado. Leta 1980 je postal \xc4\x8dlan Delavske godbe Trbovlje. Najprej je pri godbi sodeloval kot klarinetist, kasneje je postal namestnik dirigenta Zupana, od leta 2007 pa je Kotar dirigent in umetni\xc5\xa1ki vodja Delavske godbe Trbovlje._NEWLINE_Kot solist, komorni glasbenik in \xc4\x8dlan razli\xc4\x8dnih komornih zasedb nastopa doma in v tujini (Evropa, ZDA, Ju\xc5\xbena Amerika \xe2\x80\xa6), vodi seminarje za klarinet in komorno igro (Hrva\xc5\xa1ka, Srbija, Italija, Mad\xc5\xbearska, Belgija, Izrael, Irska, Brazilija) in sodeluje v \xc5\xbeirijah mednarodnih tekmovanj._NEWLINE_Je \xc4\x8dlan, soustanovitelj in umetni\xc5\xa1ki vodja Slovenskega orkestra klarinetov in Slovenskega seksteta klarinetov ter \xc4\x8dlan Pihalnega kvinteta Ariart, Pihalnega tria Slovenske filharmonije in Ansambla za sodobno glasbo MD7. Kot klarinetist sodeluje \xc5\xa1e v Slovenskem komornem orkestru, Orkestru slovenske policije, Orkestru Academie Ars Musicae idr.'